b'\n_START_ARTICLE_\nNissil\xc3\xa4n harkkohytti\n_START_PARAGRAPH_\nNissil\xc3\xa4n harkkohytti sijaitsi Vierem\xc3\xa4ll\xc3\xa4 Nissil\xc3\xa4n kyl\xc3\xa4ss\xc3\xa4 Rotimoj\xc3\xa4rvest\xc3\xa4 laskevan Rotimojoen Myllykosken l\xc3\xa4nsirannalla. Harkkohytti oli toiminnassa vuosina 1844\xe2\x80\x931876._NEWLINE_Harkkohytin perusti 1844 Salahmin ruukin omistanut raahelainen kauppaneuvos Zachris Franz\xc3\xa9n Salahmin ruukin apuhytiksi. Harkkohytti rakennettiin alun perin yksipiippuiseksi mutta jo vuonna 1860 se oli kaksipiippuinen. Harkkohytti k\xc3\xa4ytti j\xc3\xa4rvimalmia jota saatiin p\xc3\xa4\xc3\xa4osin Rotimoj\xc3\xa4rvest\xc3\xa4, mutta my\xc3\xb6s Rahaj\xc3\xa4rvest\xc3\xa4 ja Marttisenj\xc3\xa4rvest\xc3\xa4. Valmistuneet rautaharkot kuljetettiin Salahmin ruukille jatkojalostettaviksi. Kun Salahmin ruukille valmistui masuuni vuonna 1875 Nissil\xc3\xa4n harkkohytti k\xc3\xa4vi tarpeettomaksi ja se purettiin 1876. _NEWLINE_Harkkohytti sijaitsi kosken rannalla viel\xc3\xa4 vuonna 1980 olleen huonokuntoisen vesimyllyn yl\xc3\xa4puolella. Kosken sivussa kulkeva kaksi metri\xc3\xa4 leve\xc3\xa4 oja on mahdolliseti j\xc3\xa4\xc3\xa4nne harkkohytin voimakanavasta. Ruukinpadosta on j\xc3\xa4ljell\xc3\xa4 hirsirakenteita. Padon paikan alapuolella on noin 1,5 metri\xc3\xa4 korkea kumpu 7x7 metrin kokoisen ojamaisen uran rajaaman neli\xc3\xb6n sis\xc3\xa4ll\xc3\xa4. Harkkohytti on mahdollisesti sijainnut kummun kohdalla. Neli\xc3\xb6n l\xc3\xa4nsipuolella on nelj\xc3\xa4 metri\xc3\xa4 korkea kuonakasa ja ylemp\xc3\xa4n\xc3\xa4 rintees\xc3\xa4 on n\xc3\xa4kyviss\xc3\xa4 pienen asuinrakennuksen pohja.'